Eileen Gu

Eileen Feng Gu (; s. 3. syyskuuta 2003) on kiinalainen freestylehiihtäjä, joka kilpailee halfpipessa, slopestylessa ja big airissa. Pekingin talviolympialaisissa 2022 Gusta tuli nuorin olympialaisten freestylehiihdon mestari voittaessaan big airissa kultaa 18-vuotiaana. Gu työskentelee myös mallina.

 Varhaiselämä ja koulutus 
Eileen Gu syntyi San Franciscossa Yhdysvalloissa 3. syyskuuta 2003. Hänen äitinsä on kiinalainen ja isänsä amerikkalainen. Hänen äitinsä Yan Gu muutti 1990-luvun alussa Kiinasta Yhdysvaltoihin opiskeluita varten. Eileenin kasvatti hänen äitinsä ja isoäitinsä. Hän alkoi hiihtää kolmevuotiaana, ja hän hiihti erityisesti Tahoejärven ympäristössä, missä hänen äitinsä työskenteli osa-aikaisesti hiihdon opettajana. Gu puhuu sekä englantia että mandariinikiinaa. Gu harrastaa pianonsoittoa.

SAT-kokeessa Gu ansaitsi 1580 pistettä ja pääsi Stanfordin yliopistoon.

 Ura 
 Alku 
Gu alkoi jo nuorena keskittyä freestylen slopestyleen, ja hän nousi jo 13-vuotiaana aikuisten kilpailuihin. Gu siirtyi myös half-pipe opittuaan tekemään akrobaattisia hyppyjä. Gun ensimmäiset kansainväliset kilpailut olivat kaudella 2017–2018, ja jo seuraavalla maailmancupin kaudella hän otti ensimmäisen voittonsa, kun hän voitti slopestyle-kilpailun Seiser Almissa vuoden 2019 alussa. Slopestylen maailmancupissa hän oli kolmas kaudella 2018–2019.

Gu ilmoitti kesäkuussa 2019 siirtyvänsä edustamaan Yhdysvaltojen sijaan Kiinaa. Hän kertoi halunneensa vaihtaa äitinsä synnyinmaahan, jotta voisi Pekingin talviolympialaisissa 2022 inspiroida miljoonia nuoria hiihdon pariin.

Gu voitti nuorten talviolympialaisissa 2020 kulta half-pipestä ja big airistä sekä hopeaa slopestylestä, ja maailmancupissa hän voitti slopestylen ja half-pipen Calgaryn osakilpailussa. Gusta tuli vuoden 2021 X Games -kilpailuissa ensimmäinen Kiinaa edustanut kultamitalisti. Hän voitti slopestylen ja superpipen sekä sai pronssia big airistä. Hän oli myös ensimmäinen kolme mitalia ensimmäisistä X Games -kilpailuistaan saanut nainen. Maailmacupissa hän voitti vuoden 2021–2022 aikana neljä kertaa half-pipen ja kerran big airin osakilpailun. Copper Mountainin osakilpailussa Gu onnistui pysymään pystyssä ensimmäisenä naisena 1440-asteen double cork -tempun.

Gu osallistui Kansainvälisen hiihtoliiton FIS:n freestylehiihdon ja lumilautailun maailmanmestaruuskisoihin vuonna 2021 ja kultamitalit freeski halfpipessa ja slopestylessä. Gusta tuli ensimmäinen freestylehiihtäjä, joka on voittanut kaksi kultamitalia FIS:n freeskimaailmanmestaruuskisoissa. Hän voitti myös pronssia freeski big airissa. Hän voitti myös kaudella 2021–2022 half-pipen maailmancupin kokonaiskilpailun.

 Menestys olympialaisissa 2022 
Vuoden 2022 Pekingin talviolympialaisista Gusta tuli freestylehiihdon nuorin kultamitalisti voittaessaan big airin kultamitalin 18-vuotiaana. Pekingin talviolympialaisissa Gu voitti kolme mitalia: kultaa big airista ja halfpipesta sekä hopeaa slopestylestä.

Pekingin Big Air -kilpailussa Gu onnistui tekemään ensimmäisen kerran omalla urallaan double cork 1620 -tempun. Hän oli slopestylen finaalissa kahdeksantena kahden laskun jälkeen, mutta kolmannen laskun loistavat pisteet nostivat hänet toiseksi.

Gu voitti maailmancupin kauden 2022–2023 aikana kahdesti Calgaryn osakilpailun half-pipessä. Seuraavalla kaudella hän voitti half-pipen osakilpailun peräti neljä kertaa. Slopestylessä hän sijoittui kahdesti toiseksi. Gu osallistui vuonna 2024 X Games -kilpailuihin kolmen vuoden tauon jälkeen. Lonkkavammastaan huolimatta hän voitti superpipe-kilpailun.

 Talviolympialaiset 2026 
Gu voitti kaudella 2024–2025 kolmesti half-pipen ja kerran slopestylen maailmancup-osakilpailun. Hän voitti myös half-pipen kokonaiskilpailun maailmancupissa. Hän ei kuitenkaan osallistunut 2025 X Gameseihin saatuaan kaatumisen seurauksena vamman. Gu alkoi harjoitella taas kesällä 2025 mutta kaatui syksyllä uudestaan pahasti Uudessa-Seelannissa. Hän palasi marraskuussa slopestyleen maailmancupissa mutta sijoittui Stubain osakilpailussa vasta 29:ksi. Joulukuussa hän voittikin jo half-pipen ja tammikuussa 2026 slopestylen osakilpailun.

Milanon ja Cortinan olympialaisissa 2026 hän voitti kultaa halfpipessa sekä saavutti hopeaa slopestylessa ja big airissa.

 Mallina 
Gu on työskennellyt myös mallina, ja häntä on edustanut IMG Models. Gu on ollut mukana useissa muotinäytöksissä ja aikakauslehtien kansissa. Hän on osallistunut myös useasti Met-gaalaan. Gu on edustanut monia kiinalaisia yrityksiä sekä kansainvälisiä merkkejä, kuten Louis Vuittonia, Victoria’s Secretia ja Tiffanyä.

Gu on markkinointisopimustensa ansiosta maailman eniten ansaitsevia urheilijoita. Hän oli Forbesin mukaan vuonna 2023 toiseksi eniten ansainnut naisurheilija. Milanon ja Cortinan olympialaisissa 2026 hän oli puolestaan eniten edellisen vuoden aikana ansainnut urheilija. Forbesin mukaan hänen tulonsa olivat 23 miljoonaa dollaria, kun jääkiekkoilija Auston Matthews ansaitsi samaan aikaan 20 miljoonaa. Kiinan valtio on osoittanut budjetistaan Gulle miljoonien eurojen arvosta rahallista tukea.

Lähteet

Luokka:Kiinalaiset freestylehiihtäjät
Luokka:Yhdysvaltalaiset freestylehiihtäjät
Luokka:Kiinalaiset olympiavoittajat
Luokka:Amerikankiinalaiset
Luokka:Vuonna 2003 syntyneet
Luokka:Elävät henkilöt